Viskupič, Marián, poslanec NR SR (2022-12-13):
Ale ak si pozrieme návrh, ktorý tu máme, nevidíme tam hodnotu 33 %, ktorú teda Európska únia dala ako základnú. V tom návrhu je, kolegyne, kolegovia, sedemdesiat, 70 % je tam, to je viac ako 100 % navýšenia oproti tomu, čo Únia hovorí, že teda by malo byť nejaké základné riešenie. No a len aby ste vedeli, že ako ďalej teda funguje, je to definované tak, že tento solidárny príspevok vo výške 70 % z tohtoročného nadzisku je definovaný ako daňovo uznateľný náklad, ale až v roku 2023. Budúci rok. To znamená, že v tomto roku musí Slovnaft, zasa to poviem, lebo je to s najväčšou pravdepodobnosťou jediná firma na Slovensku, na ktorú vlastne sa vzťahuje tento prijímaný zákon, musí z celého hospodárskeho výsledku tohto roka zaplatiť ešte aj korporátnu daň. To znamená, že vlastne firma zaplatí 21-percentnú daň, ďalej ešte z toho istého zisku 70 % ako solidárny príspevok, jednoducho proste tento zákon odčerpá Slovnaftu vyše 90 % ich hospodárskeho výsledku. Akože toto sa fakt nedá nazvať nijak ako štátne výpalníctvo. Proste je to extrémne necitlivý zásah do podnikania. Prosím, to hovorím s tým, že aj ja tvrdím, že áno, bola tam proste mimoriadna výhoda z mimoriadnej situácie a že jednoducho je potrebné, aby sa správali solidárne a aby zaplatili napríklad tých 33 %, čo teda aj Únia tvrdí. Čiže to je v poriadku. Nezastávam sa ich. Zastávam sa tej miery, pretože ak niekomu zoberiete proste 91 % ich hospodárskeho výsledku, to, to v žiadnom prípade nie je dobré. A nebolo by to dobré ani v prípade, keby Slovnaft čakali ďalšie akože roky rozvoja alebo roky, kde sa dá zopakovať tohtoročný výsledok. Ale prosím, nie je to tak. Naša rafinéria nie je v ideálnej situácii. Od 5. februára začínajú platiť ďalšie sankcie, nebude môcť exportovať svoje produkty z ruskej ropy s výnimkou Česka, kde ešte najbližších osem mesiacov bude môcť exportovať a teraz sa teda rokuje, že by mohla exportovať na Ukrajinu, aby v rámci nejakej pomoci. Čiže proste čakajú ich nie úplne ľahké časy, hej? Tak isto proste čakajú ich náklady na lepšiu schopnosť spracovania iných druhov ropy, pretože oni sa musia teda prehodiť na iné druhy ropy tak, aby teda mohli fungovať, pretože ich kapacita sa nedá, rafinéria nevie fungovať, že bude zásobovať len slovenský trh s nejakou zníženou výkonnosťou. To proste jednoducho nejde. Takže čakajú ich tieto náklady. Tak isto ich čaká, čakajú náklady na dovoz ropy, ktoré ale paradoxne už teraz nebudú nižšie ako iné, lebo teda výhoda z ruskej ropy. Teraz to práveže bude opačne. Keď máte rafinériu na pobreží a príde vám tam tanker, tie náklady sú lacnejšie, ako keď ten tanker príde na pobrežie a ešte sa to musí cez ropovod vlastne dopraviť, dopraviť na Slovensko. Takže v podstate som presvedčený, že naša rafinéria nemá schopnosť alebo možnosť zopakovať tento výnimočný rok. Práve naopak, budú, budú v ťažšej situácii ako iné rafinérie. V kombinácii s odčerpaním takmer celého tohtoročného zisku som presvedčený, že teda to pridá veľa-veľa vrások manažérom a budú, budú vôbec uvažovať, či má zmysel investovať do dlhodobej budúcnosti a ďalšieho rozvoja rafinérie. Nie, tento príspevok nespôsobí to, že rafinéria na rok skončí. Tento príspevok však môže spôsobiť to, že prestanú, prestanú uvažovať v dlhodobom horizonte, že jednoducho sa rozhodnú, že nebudú dávať ďalšie investície, že budú škrtiť aj údržbu a proste vo finále, v konečnom dôsledku zasa utrpí krajina. Pozrime sa na to, ako bolo dobre, že nám tu tá rafinéria fungovala, že sme našimi palivami dokázali riešiť kritickú situáciu aj v iných krajinách, napríklad v Maďarsku, ale napríklad aj v Rakúsku, kde bola nehoda na ich rafinérii. Toto sú, prosím, kolegovia, vážne veci. Proste Slovnaft bez ohľadu na to komu patrí, je strategický podnik pre našu krajinu. A fakt som presvedčený, že ak prijmeme tento solidárny príspevok v takomto nastavení so 70 percentami, tak rozhodneme o dlhodobej budúcnosti rafinérie a nebude to dobré rozhodnutie. Ministrovi Matovičovi sa tak zasa raz podarilo zo znesiteľného európskeho nariadenia urobiť neznesiteľné, 70 % je fakt drakonické zdanenie. Proste respektíve extrémna žiadosť o solidaritu. Fakt si myslím a takto aj na diaľku vyzývam pána ministra financií, aby pouvažoval nad tým a aby jednoducho urobili rozumnejšie riešenie. Sadzba európska 33 % je ďaleko, ďaleko rozumnejšie. Fakt, prosím, pán minister, premyslite si to a poďme radšej európskou cestou ako balkánskou, výpalníckou cestou. Pretože toto sa nijak inak nedá nazvať, než štátne výpalníctvo. Prosím, majme na pamäti, že štát, klasika, tento rok dostal okolo 1,2 miliardy eur na spotrebnej dani z benzínu a nafty, samozrejme, veľa peňazí získal z dépeháčky, veď zo štandardných cien, ale navyše tam ešte bolo zvýšenie, to vychádzalo asi 250 miliónov euro z toho, že je drahšia vlastne, sú drahšie pohonné hmoty, to znamená ešte viac vybral štát aj na dépeháčke, ako plánoval. Do toho, samozrejme, veď Slovnaft bude mať, oni skutočne budú mať veľký zisk, možno 800, možno 850 miliónov eur, výnimočne veľký, nikdy tak nemali, tu tiež treba, aby padlo. Takže aj z toho by štát, samozrejme, dostal 21 % ako korporátnu daň. Nestačí, nestačí, nestačí. Treba proste ešte viacej, treba ich úplne zodrať. Proste takto sa nedá robiť finančná politika, takto sa nemôže správať minister financií. Ak návrh prejde do druhého čítania, prídeme opäť s pozmeňujúcimi návrhmi, ktoré znížia dépeháčku a spotrebnú daň z pohonných hmôt tak, aby sa teda raz peniaze, ktoré, teda ak to prijmeme, sa vyberú, aby neskončili na nejakú atómovku ministra financií, ale aby sa dostali priamo k ľuďom, k motoristom, ktorí sa vo finále na ten mimoriadny zisk Slovnaftu vo finále zložili. Toľko. Možno ešte jednu vetu priamo z toho európskeho nariadenia. V článku 54 preambuly nariadenia sa uvádza, že členské štáty by mali naďalej môcť uplatňovať vyššiu sadzbu, než 33 %, čiže môžu, pokiaľ ide o ich solidárny príspevok, čo by však takýmto, čo by takýmto krajinám mohlo umožniť, aby teda stanovili si svoju uprednostňovanú sadzbu, ale ktorú považujú zo svojich vnútroštátnych právnych systémov za prijateľnú a vhodnú. V zmysle článku 54 preambuly nariadenia stanovením minimálnej sadzby by sa malo zabezpečiť, aby bol solidárny príspevok spravodlivý a zároveň primeraný. Neviem a neviem nikde nájsť, voči čomu je 70 euro v našom právnom, daňovom alebo teda v akýchkoľvek iných odvodových povinnostiach proste primerané, takže 70 % je extrém, ktorý viac poškodí, ako pomôže. Viac potom k samotnému návrhu ešte v prvom čítaní. Ďakujem pekne za pozornosť.